
BOSNA I HERCEGOVINA 
REPUBLIKA SRPSKA 
OSNOVNI SUD U BIJELJINI 
Broj: 80 0 K  145495   24  K 2 
Bijeljina, 10.03.2025.godine


U IME REPUBLIKE SRPSKE!


	Osnovni sud u Bijeljini, sudija Despenić Aleksandar uz učešće zapisničara  Subašić Sanje u krivičnom predmetu protiv optuženog   V.P., sina... iz A. zbog krivičnog djela –  Nasilje u porodici ili porodičnoj zajednici,   iz člana 190. stav 1. Krivičnog Zakonika Republike Srpske, postupajući na osnovu optužnice Okružnog javnog tužilaštva u Bijeljini, broj T 14 0 KT 0032097 24 2  od 24.01.2024.godine, nakon glavnog i javnog  pretresa održanog dana 06.03.2025.godine, u prisustvu optuženog V.P,, njegovog branioca advokata I.V. iz B.  i Okružnog javnog  tužioca  Šabić Murisa, dana, 10.03.2025 godine,  javno objavio


P R E S U D U

Optuženi:

V.P., sin .... , rođen ..... godine u A., grad B., gdje je i stalno nastanjen, završio osnovnu školu, poljoprivrednik, oženjen, otac jednog djeteta, Srbin, drž. RS BiH, osuđivan, JMB ....

                                                     K R I V   JE

Što je:

	dana 07.06.2022. godine u garaži i ispred garaže porodične kuće u mjestu A., grad B. u stanju bitno smanjene uračunljivosti, u namjeri da ugrozi tjelesni integritet i spokojstvo svoga oca V.M., u trenutku kada je u garaži obavljao zavarivanje V.M. prvo verbalno napao, upućujući mu riječi „da nikad više nisi došao tu da variš, jer ja tu kola parkiram“, a zatim aparat za varenje počeo da vuče iz garaže govoreći mu „da više nikad nisi tu došao da variš“, te mu prišao i jedanput  zatvorenom šakom zadao udarac u predio lijevog obraza, kao i odgurnuo od sebe kojom prilikom mu je nanio uboj glave, što predstavlja tjelesnu povredu, 

	dakle, drskim i bezobzirnim ponašanjem, te primjenom nasilja ugrozio spokojstvo i tjelesni integritet člana svoje porodice, 

 	čime je počinio krivično djelo – nasilje u porodici ili porodičnoj zajednici – iz člana 190. stav 1. Krivičnog zakonika Republike Srpske.

	pa  sud optuženog na osnovu navedenog  zakonskog propisa, a uz primjenu  člana  31., stav 1,  41., stav 1 i 3,  42., stav 1 tačka 3, 43., stav 1 tačka 1 i 2,  49., stav 1 i 2 i 50. stav 1, 2 i 3.  Krivičnog zakonika Republike Srpske,  osuđuje na  




  NOVČANU  KAZNU 
u iznosu od 1.000,00  ( hiljadu ) KM

		Ovu novčanu kaznu optuženi je dužan platiti  u roku od 30 dana od dana pravosnažnosti presude. 

		Ukoliko optuženi, u navedenom roku, ne plati novčanu kaznu u cijelosti ili djelimično, Sud će narediti prinudno izvršenje novčane kazne, shodno odredbama člana 50 Krivičnog zakonika  Republike Srpske. Ukoliko novčana kazna putem prinudnog izvršenja ne bude naplaćena u roku od 1 godine, Sud će donijeti odluku o zamjeni novčane kazne kaznom zatvora, na način da se 100,00 KM novčane kazne zamijeni jednim danom kazne zatvora. Ako optuženi isplati samo dio novčane kazne, ostatak će se srazmjerno pretvoriti u kaznu zatvora. 

		Na osnovu člana 108. stav 3. Zakona o krivičnom postupku Republike Srpske  oštećeni V.M. se sa imovinskopravnim zahtjevom upućuje na parnicu.  

	Na osnovu čl.99.st.1. Zakona o krivičnom postupku Republike Srpske, obavezuje se optuženi da nadoknadi troškove krivičnog postupka u iznosu od  1.334,28 KM i to na ime vještačenja   iznos od 1.134,28  KM i 200,00 KM   na ime paušala,  sve u roku od 15 dana nakon pravosnažnosti odluke, pod prijetnjom prinudnog izvršenja.

O b r a z l o ž e nj e

	Okružno javno tužilaštvo u Bijeljini  podnijelo je ovom sudu optužnicu broj T 14 0 KT 0032097  24 2  od  24.01.2024..godine, protiv optuženog   V.P. , sina ... iz A.,  zbog krivičnog djela –   Nasilje u porodici ili porodičnoj zajednici  iz člana 190 stav  1. Krivičnog Zakonika Republike Srpske.

Optuženi  V.P.  je dana 22.04.2024..godine, na zapisniku pred sudijom za prethodno saslušanje izjavio da nije kriv za izvršenje krivičnog djela za  koje je optužen.  

Prvobitno je podnesen prijedlog za izricanje mjere bezbjednosti obaveznog psihijatrijskog liječenja na slobodi od 04.10.2022. godine ali od strane odbrane V.P. pokrenut postupak za utvrđivanje uračunljivosti u vrijeme izvršenja krivičnog djela pa je nakon izvršenih vještačenja po vještacima neuropsihijatrima dr  Vasiki Drašković, i dr Olegu Grubaču kao i vještaku  psihologu dr  Džananu Berberoviću dana 26.12.2023. godine doneseno rješenje kojim je obustavljen postupak za izricanje mjere bezbjednosti obaveznog psihijatrijskog liječenja na slobodi pri čemu je primjenjen član 383 v) ZKP RS i nastavljen je postupak gdje je podignuta optužnica, raniji izvedeni dokazi nisu se ponovo izvodili i upotpunjen je postupak gdje je oštećeni tražio krivično gonjenje i ostaje kod svega što je rekao u ranijem postupku, pri čemu je odbrana optuženog predložila da se optuženi sasluša u svojstvu svjedoka te je proveden dokaz saslušanjem vještaka medicinske struke doktora Vidaka Simića.

Na glavnom pretresu sud je izvršio uvid u nalaz i mišljenje vještaka medicinske struke  dr Vidaka Simića od 20.07.2022. godine, nalaz i mišljenje vještaka neuropsihijatra dr. Vasike Drašković od 12.07.2022. godine, nalaz i mišljenje vještak psihijatra dr Olega Grubača od 09.05.2023. godine, nalaz i mišljenje vještaka psihologa dr Džanana Berberovića od 18.10.2023 godine,  medicinska dokumentacija o povredama V.M. Bolnice „Sveti vračevi“ B., podaci iz kaznene evidencije za osumnjičenog od 13.06.2022. godine, Rješenje Osnovnog suda u Bijeljini broj:80 0 K 145495 22 K od 26.12.2023.godine.

          U dokaznom postupku saslušani su oštećeni  V.M. svjedok V.N. i vještak medicinske struke doktor Vidak Simić.   

           Oštećeni V.M.  izjavi da je tog jutra 07.06.2022. godine namirivao stoku i prevozio je stočnu hranu kada su pukla kolica, ima jedna garaža i bravarski sto, a onda je sin došao i rekao mu da od tog dana ne smije više tu da vari jer je kupio novo auto, sin je uzeo   kolica na kojima je bila klemna za varenje i to bacio kao i aparat za zavarivanje iako mu je objašnjeno da se zavaruje tako da varnice padaju nadole i da ne može da se ošteti vozilo koje je iza, a rekao je sinu i da treba istjerati vozilo, ali mu je sin rekao da nikada neće istjerati vozilo, ali da on ne smije da vari u tom prostoru te ga je u jednom trenutku sin V.P. udario pesnicom u nos i zube od čega mu je krenula krv iz nosa, intervenisala je policija, a ti problemi traju više od 10 godina, 

           Svjedok V.N.  izjavila je da oni drže krave i da je ona tog jutra pomuzla krave,V.P. je odvezao mlijeko, imali su  dva vozila, V.P. nije bio blizu V.M. već su samo uočili da V.M. vari kolica u blizini novijeg vozila i V.P. je rekao:  „Vidi mama šta radi“, te je ona uzela kolica i rekla V.M. da ga sram bude nije on to zaradio, V.M. nije neki majstor i rekla mu je kad već može da vari poljoprivredne alate vani može i kolica, a već je jednom tako nešto uradio i oštetio stakla od traktora koji je bio ostavljan u tom prostoru, a oštetio je ranije i staro vozilo tako što je spalio vrata i staklo, svjedok tvrdi da V.P. nije udario svoga oca V.M. povreda nije bilo kada je došla policija, pretpostavlja da je V.M. udario sebe kada je sjeo u vozilo i krenuo prema policiji.

            Vještak Vidak Simić   ostaje kod svog nalaza i mišljenja od 20.07.2022. godine koje je sačinio na osnovu izvještaja o specijalističkom pregledu ORL broj 5-938/22 od 07.06.2022. godine i ljekarskog uvjerenja broj 1243/22 od 30.06.2022. godine na ime V.M. rođenom ... godine i objašnjava da je konstatovan uboj glave i stanje posle krvavljenja iz nosa što pripada grupi  ozlijeda te je  zamahnuta pesnica od strane druge osobe realan način i mehanizam nastanka dijagnostikovane povrede,  a položaj povrijeđenog i povredioca je  bio jedan naspram drugog, te je pojasnio da zavisno od količine predate energije i intenziteta sile može se desiti da i zatvorenom i otvorenom šakom nastane povreda, teoretski je moguće na upit branioca da neko sam sebi tako nanese povrede ali nije logično da neko sebe udari pesnicom ili da se šamara, distanca mora biti manja, od prilike najviše za dužinu ruke  a u vezi stanja posle krvavljenja iz nosa objasnio je da se zbog prenosa energije desi da dođe do krvarenja iz nosa jer je sluznica nosa jako osjetljiva pa se radi kao o talasima na vodi, ali može i kod šamara da se nastavkom pokreta ruke zakači nos, pa da dođe do krvavljenja.

          Optuženi je saslušan u svojstvu svjedoka i izjavljuje da između njega i oca dugo traje spor, oko korištenja kuće, upravljanja domaćinstvom, njegov otac je odgovarao više puta za nasilje u porodici, a otac često i njega prijavljuje policiji, iako optuženi nikada nije napao svoga oca, ali je njegov otac poznat po tome da sam sebi nanosi povrede, dok se u vezi konkretnog događaja izjasnio da je navedene prilike odvezao mlijeko i kada se vratio zatekao je oca u garaži koji je prevrnuo kolica i prilikom zavarivanja su prskale varnice, a pored njegovog automobila i otac je zavarivao kolica u garaži iako je vani imao dosta prostora, njegova majka je vidjela o čemu se radi te izvukla kolica nasred dvorišta.

          Optuženi tvrdi da nikada nije udario svoga oca   iako ga otac više puta prijavljivao da ga je optuženi udario.      


             U završnoj riječi tužilaštvo ostaje kod optužnice, predlaže da se optuženi oglasi krivim i da mu se izrekne kazna u skladu sa zakonom.

            Odbrana optuženog predlaže da se optuženi oslobodi od optužbe.    

        Nakon ocjene svih dokaza pojedinačno a potom ih dovodeći u međusobnu vezu, sud je donio odluku kao u izreci presude iz sledećih razloga:

        Na osnovu izjava optuženog, te svjedoka V.M. i V.N. na pouzdan način utvrđeno je da je V.M. zavarivao kolica, da je svjedok V.N. pomuzla krave i da je optuženi odvezao mlijeko i kada se vratio zatekao je svoga oca da zavaruje kolica, sva navedena lica potvrđuju da je došlo do rasprave oko zavarivanja te iako optuženi i svjedok V.N. navede da je V.N. odvukla kolica zajedno sa aparatom za zavarivanjem da ne bi došlo do štete od varnica na parkiranom vozilu u garaži te da optuženi nije udario svoga oca u tom dijelu izjave nisu prihvaćene, već je prihvaćen kao uvjerljiv iskaz oštećenog V.M. koji je opisao da mu se sin obratio povišenim tonom i da je isključio svaku mogućnost da se tu vrši zavarivanje i da nikada neće pomjeriti vozilo da bi mu omogućio da nešto zavari te iako mu je svjedok objašnjavao da je vozilo iza i da varnice ne mogu doći do vozila, optuženi je udario svoga oca zatvorenom šakom u predjelu lijevog obraza i naneo mu uboj glave što prestavlja tjelesnu povredu, pri čemu je u potpunosti prihvaćen nalaz i mišljenje vještaka medicinske struke doktora Vidaka Simića, da je zamahnuta pesnica od strane druge osobe realan način i mehanizam nastanka tjelesne povrede i uboja glave i da je u medicinskoj dokumentaciji konstatovano i stanje posle krvavljenja iz nosa pri čemu je od medicinske dokumentacije vještak medicinske struke cijenio izvještaj o specijalističkom pregledu ORL od 07.06.2022. godine na ime oštećenog, gdje su navedene dijagnoze i stanja, obrazloženi u nalazu i mišljenju vještaka te je izvršeno i RTG  snimanje, a što je takođe cijenjen prilikom nalaza i mišljenja vještaka koje  je sud u potpunosti prihvatio  i isti su sačinjeni detaljno, u skladu sa pravilima struke i sud je u potpunosti ovaj nalaz i mišljenje prihvatio, te kako je  utvrđeno postojanje tjelesne povreda kod oštećenog V.M. u potpunosti je prihvaćen i njegov iskaz na glavnom pretresu kao detaljan i logičan, tj.  da  je optuženi verbalno napao svoga oca izdajući mu naredbu da nikada više ne može da vari gdje on kola parkira i optuženi je a ne njegova majka odgurao aparat za varenje a svome ocu nanio tjelesnu povredu u vidu uboja glave zadavanjem udarca zatvorenom šakom u predjelu glave oštećenog te njegov način izdavanja naredbe i zabrana zavarivanja predstavlja drsko i bezobzirno ponašanje i zadavanjem udarca što predstavlja nasilje ugrozio je spokojstvo i tjelesni integritet svoga oca kao člana porodice, čime je počinio krivično djelo – Nasilje u porodici ili porodičnoj zajednici iz člana 190. stav 1. Krivičnog  zakonika Republike Srpske,  za koje je propisana novčana kazna ili kazna zatvora do tri godine, krivično  djelo je izvršio u smislu člana 31. Krivičnog zakonika Republike Srpske  u stanju bitno smanjene uračunljivosti, pri čemu je u potpunosti prihvaćeno usklađivanje nalaza i mišljenja dr Vasike Drašković koja je prvobitno u nalazu i mišljenju od 12.07.2022. godine navela da je optuženi počinio krivično djelo u stanju neuračunljivosti jer boluje od hroničnog perzistentnog sumanutog poremećaja što predstavlja psihičku bolest i sumanute psihoze, zbog čega je prvobitno i vođen postupak za izricanjem mjere bezbjednosti obaveznog psihijatrijskog liječenja na slobodi, dok je odbrana provela vještačenje po vještaku psihijatru doktoru Olegu Grubaču koji je naveo da je V.P. mogao da shvati značaj djela i da upravlja svojim postupcima njegova svjest u vrijeme izvršenja krivičnog djela je bila očuvana ali nakon izvršenog vještačenja od strane vještaka psihologa dr Džanana Berberovića koji je naveo da su svi članovi porodice optuženog na neki način psihološki oštećeni i da ne mogu adekvatno uvijediti svoju patologiju te da se trebaju podvrgnuti sistemskom porodičnom psiho tretmanu, zaključak je navedenih vještaka da se radi o bitno smanjenoj uračunljivosti V.P. zbog čega je dalji postupak nastavljen kao glavni pretres u smislu člana 383v) ZKP RS i korišteni su dokazi izvedeni na ročištu za razmatranje izricanja mjere bezbjednosti obaveznog psihijatrijskog liječenja na slobodi, te je kako je ranije obrazloženo utvrđeno da je upravo optuženi počinio krivično djelo  nasilje u porodici za koje mu je na osnovu člana 49 i 50 Krivičnog zakonika Republike Srpske izrečena novčana kazna, cijeneći od olakšavajuću okolnost činjenicu da je i oštećeni sklon provokativnom ponašanju i da su optuženi i njegova majka svjedočili da je oštećeni imao namjeru preduzimati niz radnjih tako da isprovocira optuženog i da mu prouzrokuje štetu i da je već do sada oštetio jedno putničko vozilo i traktor, a cjenjeno je i da je optuženi izvršio krivično djelo u stanju bitne smanjene uračunljivosti zašto zakon predviđa da se optuženi može blaže kazniti tako da je sud mišljenja da se optuženom treba izreći relativno blaga kazna bez obzira na dosadašnju osuđivanost optuženog, što je utvrđeno uvidom u izvod iz kaznene evidencije na njegove ime od 13.06.2022. godine, pa sud smatra i da će se navedenom novčanom kaznom postići svrha kažnjavanja iz člana 43. Krivičnog zakonika Republike Srpske.   
     
[bookmark: _GoBack]		Na osnovu člana 108. stav 3. Zakona o krivičnom postupku Republike Srpske  oštećeni V.M. se sa imovinskopravnim zahtjevom upućuje na parnicu, obzirom da podaci krivičnog postupka ne pružaju pouzdan osnov za donošenje odluke o imovinskopravnom zahtjevu.  

	Na osnovu čl.99.st.1. Zakona o krivičnom postupku Republike Srpske, obavezuje se optuženi da nadoknadi troškove krivičnog postupka u iznosu od  1.334,28 KM i to na ime vještačenja   iznos od 1.134,28  KM i 200,00 KM   na ime paušala,  sve u roku od 15 dana nakon pravosnažnosti odluke, pod prijetnjom prinudnog izvršenja.


  Zapisničar                                                                                                        Sudija
Sanja Subašić
                                                                                                            Aleksandar Despenić

PRAVNA POUKA:                                                                                       
Protiv ove presude dozvoljena 
je žalba Okružnom sudu u Bijeljini                                                         
u roku od 15 dana od dana prijema,
putem ovog suda.


	

